DATO / 30.01.2018

REF / bentes

|  |
| --- |
|  |
| Referat |

Referat af møde i Museumsrådet mandag den 29. januar 2018,   
kl. 14.00 på Det Danske Filminstitut

Til stede: Christian Isak Thorsen (CIK), formand, Gitte Smed (GS) næstformand, Erik Crone (EC), Jakob Isak Nielsen (JIN), Jakob Buhl Vestergaard (JBV), DFI, Pernille Schütz (PS), DFI (pkt. 1)

Afbud: Ida Brændholt Lundgaard (IBL) og Mette Hjort, DFI bestyrelse

Referent: Bente Strandhøj (BS), DFI

**Dagsorden:**

1. Orientering om biblioteket og Cinemateket v/cinematekschef Pernille Schütz
2. Opsamling, orientering og visioner
3. Fortsat dialog om rettigheder til Palladiumfilmene
4. Koordinering vedr. fondsmidler
5. Eventuelt
6. Næste møde

**1. Orientering om biblioteket og Cinemateket v/cinematekschef Pernille Schütz**

PS omdelte et fact-sheet over benyttelsen af samlingerne i biblioteket og visninger i Cinemateket i Gothersgade og rundt om i landet.  
  
Herefter uddybede hun tallene og gennemgik nogle af de ambitioner og tiltag, der er blevet gjort for at tiltrække yderligere publikum.  
  
CIK understregede vigtigheden af DFI’s bibliotek, nu hvor eksempelvis fagbiblioteket ved Afdeling for Film, Medier og Kommunikation, KU, er underlagt besparelser og administrative ændringer.  
  
CIK gjorde opmærksom på nogle forhold, der, efter hans mening, kunne forbedre oplevelsen som bruger af biblioteket. Han savnede muligheden for fordybelse og koncentration, når man sidder og arbejder med arkivalier. Det kunne fx være noget afskærmning. Dernæst savnede han den direkte adgang til håndbøgerne.

PS lovede at tænke over begge dele.

Rådet udtrykte stor tilfredshed med, at biblioteket med den nye indgang og åbningstider er blevet åbnet endnu mere op for brugerne og med Cinematekets fortsatte fremgang.

Herefter takkede CIK Pernille for orienteringen.

**2. Opsamling, orientering og visioner**

CIK orienterede om sit oplæg på rådsdagen i december, havde i forlængelse af oplægget overvejet, hvilke visioner der er for museumsområdet? I den forbindelse understregede han, at der i nyere tid er løst en række store opgaver på området, og planerne for digitalisering og formidling af filmarven er udstukket.

Skal der formuleres nye visioner for området? Og er det egentlig ikke direktion og bestyrelse, der skal stå for det?

JBV orienterede kort om det indhold fra det kommende oplæg til det nye medie- og filmforlig, der omhandler museumsområdet, og inviterede til præsentationen af oplægget den 6. februar.

**3. Fortsat dialog om rettigheder til Palladiumfilmene**

CIK opsummerede sidste rådsmødes diskussion.

Dette gav ikke anledning til yderligere bemærkninger.

JBV understregede, at med erhvervelsen af rettighederne til Palladiumfilmene kan DFI sætte tryk på formidlingen af ikke mindst Dreyers værker. Samtidig er DFI trådt ind som almindelig rettighedshaver på markedet for en række danske spillefilm. DFI måtte prissætte dette på linje med øvrige markedsaktører for ikke at underminere markedet.

**4. Koordinering vedr. fondsmidler**JBV orienterede om de indledningsvise kontakter, der er taget i forhold til at søge fondsmidler til yderligere digitalisering.  
  
Han opfordrede rådsmedlemmerne til at italesætte behovet for tilførsel af midler udefra, når der var lejlighed til det.

**5. Eventuelt**Der var intet at behandle under dette punkt.

**6. Næste møde**Næste møde blev aftalt til den 28. august kl. 14.00 i arkivet i Glostrup. CIK foreslog, at sidste del af mødet fortsatte hos ham privat.